Karlmaður sem liggur á Landspítala eftir að hafa greinst með omikrón-afbrigði kórónuveirunnar í gær, er þríbólusettur. Ekki hafa greinst fleiri smit af þessu afbrigði. Forstjóri Íslenskrar erfðagreiningar segir óvíst hversu skætt það er. Sóttvarnalæknir segir líklegt að afbrigðið sé víða að finna - en ekki sé tilefni til hertra aðgerða.
Nú liggja 22 á Landspítala með COVID-19, einn þeirra greindist í gær með omikrón-afbrigðið og hann er einn fjögurra COVID sjuklinga á spítalanum sem hafa verið fullbólusettir auk örvunarbólusetningar. Hann hefur ekki verið erlendis um hríð og talið er að hann hafi smitast innanlands. Óvíst er hvar hann smitaðist, en unnið er að smitrakningu. Omikrón er það afbrigði kórónuveirunnar sem er mest stökkbreytt. Kári Stefánsson, forstjóri Íslenskrar erfðagreiningar, segir óljóst hvað það þýði:
Sá möguleiki er fyrir hendi að þessar stökkbreytingar veiti veirunni leið framhjá ónæmiskerfi líkamans. Sá möguleiki er líka fyrir hendi að þessar stökkbreytingar geri það að verkum að ónæmiskerfið eigi auðveldara með að höndla veiruna. Við vitum ekkert ennþá hvað þetta form af veirunni gerir.
Að mati Kára hafa viðbrögð við afbrigðinu víða um heim verið of harkaleg, en skaðsemi þess ætti líklega að liggja fyrir fljótlega.
Mér finnst ekki ólíklegt að við höfum einhvers konar gögn sem annaðhvort styðja eða hrekja þá kenningu að þetta sé hættulegra form af veirunni innan tveggja vikna. Ég væri mjög hissa ef það tæki lengri tíma en það.
Undir þetta tekur Þórólfur Guðnason sóttvarnalæknir sem segir mikilvægt að hafa í huga að engar vísbendingar séu um að omikrón valdi meiri skaða en önnur afbrigði kórónuveirunnar, en margt bendi til þess að það sé meira smitandi en önnur:
Svo erum við ennþá að bíða eftir því hvort bóluefnin virki og verndi. Margir af þeim sem hafa greinst eru fullbólusettir en við þurfum að sjá betur hvernig það spilar.
Þórólfur segir líklegt að omikrón hafi dreift sér víða hér á landi:
Auðvitað er útbreiðslan orðin líklega meiri en við vitum um. Það hafa ekki fleiri greinst en það munu fleiri greinast, því það eru veikindi í kringum þennan einstakling sem er verið að skoða betur.
Mörg lönd hafa gripið til aukinna sóttvarna vegna omikrón. Þórólfur segir ekkert tilefni til þess hér, enn sem komið er:
En ef einhverjar nýjar upplýsingar koma í ljós með þessa veiru, að hún hagi sér eitthvað verr en önnur afbrigði þá gæti það breyst. En við erum ekki á þeim buxunum núna.
Sóttvarnalæknir segir líklegt að omíkron afbrigði kórónuveirunnar sé víða að finna. Karlmaður greindist með afbrigðið í gær og liggur á Landspítala. Hann er fullbólusettur, auk þess að hafa fengið örvunarskammt. 